Uredba Komisije (ES) št. 216/2004

z dne 6. februarja 2004

o spremembi Uredbe (EGS) št. 1722/93 o določitvi podrobnih pravil za uporabo Uredbe Sveta (EGS) št. 1766/92 in (EGS) št. 1418/76 glede proizvodnih nadomestil v sektorjih žit in riža

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (EGS) št. 1766/92 z dne 30. junija 1992 o skupni ureditvi trga za žita [1] in zlasti člena 7(3) Uredbe,

ob upoštevanju Uredbe Sveta (EGS) št. 3072/95 z dne 22. decembra 1995 o skupni ureditvi trga za riž [2] in zlasti člena 8(e) Uredbe,

ob upoštevanju naslednjega:

(1) Uredba Komisije (EGS) št. 1722/93 [3] določa način izračuna nadomestila. Razmere na trgu za krompirjev škrob, na katere zlasti vpliva najnižja cena za krompir, se lahko razlikujejo od tistih za žitni škrob. Zato bi moralo biti možno določiti drugačno nadomestilo za krompirjev škrob.

(2) Zahtevki za potrdila o nadomestilu se lahko vložijo vsak delovni dan pred 15. uro po bruseljskem času. Ker je lahko ta rok po začetku zasedanja Upravljalnega odbora za žita, na katerem se odloča o stopnji nadomestila, obstaja tveganje špekulativnih zahtevkov. Rok je zato treba prestaviti na zgodnejšo uro.

(3) Uredba (EGS) št. 1722/93 določa, da so potrdila o proizvodnih nadomestilih veljavna do zadnjega dne petega meseca po datumu izdaje. Pri tem obstaja nevarnost, da bi potrdila izdali za prevelike količine; ker Komisija ne more zavrniti zahtevkov za potrdila, kadar gre za špekulacije, niti ne more določiti drugačne stopnje nadomestila, ne da bi se posvetovala z Upravljalnim odborom za žita, je treba skrajšati veljavnost dovoljenja na zadnji dan tretjega meseca po datumu izdaje.

(4) Komisija ima podrobne podatke o količinah, za katere se dodelijo proizvodna nadomestila, šele tri mesece po zaključku vsakega koledarskega četrtletja. Zaradi boljše preglednosti morajo države članice mesečno priglasiti količine škroba, za katere so bili vloženi zahtevki za potrdila.

(5) Uredbo (EGS) št. 1722/93 je zato treba ustrezno spremeniti.

(6) Upravljalni odbor za žita ni podal mnenja v roku, ki ga je določil njegov predsednik –

SPREJELA NASLEDNJO UREDBO:

Člen 1

Uredba (EGS) št. 1722/93 se spremeni:

1. V členu 3(2) se doda pododstavek:

"Za krompirjev škrob se lahko določi drugačna stopnja, ki upošteva najnižjo ceno iz člena 8(1) Uredbe (EGS) št. 1766/92."

2. V členu 5(1) se drugi stavek nadomesti z:

"Zahtevki se lahko vložijo vsak delovni dan do 13.00 ure po bruseljskem času."

3. V členu 6(3) se prvi pododstavek nadomesti z:

"3. Potrdilo o nadomestilu mora vsebovati podatke iz člena 5(2) in stopnjo nadomestila ter zadnji dan veljavnosti dovoljenja, ki je zadnji dan tretjega meseca po mesecu izdaje."

4. Člen 12 se nadomesti z:

"Člen 12

Države članice uradno obvestijo Komisijo:

(a) do konca prvega tedna vsakega meseca o količinah škroba, za katere so bili v prejšnjem mesecu vloženi zahtevki za potrdila, kakor navaja člen 5(1);

(b) v treh mesecih po koncu vsakega koledarskega četrtletja o vrsti, količinah in izvoru škroba (koruza, pšenica, krompir, ječmen, oves ali riž), za katerega so bila izplačana nadomestila, ter količinah proizvodov, za katere je bil škrob uporabljen."

Člen 2

Ta uredba začne veljati tretji dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah.

V Bruslju, 6. februarja 2004

Za Komisijo

Franz Fischler

Član Komisije

[1] UL L 181, 1.7.1992, str. 21. Uredba, kakor je bila nazadnje spremenjena z Uredbo (ES) št. 1104/2003 (UL L 158, 27.6.2003, str. 1).

[2] UL L 329, 30.12.1995, str. 18. Uredba, kakor je bila nazadnje spremenjena z Uredbo (ES) št. 411/2002 (UL L 62, 5.3.2002, str. 27).

[3] UL L 159, 1.7.1993, str. 112. Uredba, kakor je bila nazadnje spremenjena z Uredbo (ES) št. 1786/2001 (UL L 242, 12.9.2001, str. 3).

--------------------------------------------------